Úradný vestník 226 E , 15/09/2005 S. 0351 - 0353



P6_TA(2004)0110 Pokrok Bulharska na ceste k pristúpeniu Uznesenie Európskeho parlamentu o pokroku Bulharska na ceste k pristúpeniu (KOM(2004)0657 — C6-0150/2004 — 2004/2183(INI)) Európsky parlament, - so zreteľom na pravidelnú správu Európskej komisie za rok 2004 o pokroku Bulharska na ceste k pristúpeniu (SEC(2004)1199) a Strategický dokument (KOM(2004)0657 — C6-0150/2004), - so zreteľom na prijaté závery predsedníctva Európskej rady, ktorá sa zasadala v Kodani dňa 12. a 13. decembra 2002, v Solúne dňa 19. a 20. júna 2003 a v Bruseli dňa 12. a 13. decembra 2003, - so zreteľom na svoje uznesenia predkladané od začiatku prístupového procesu, - so zreteľom na článok 45 rokovacieho poriadku, - so zreteľom na správu Výboru pre zahraničné veci a stanovisko Výboru pre rozpočet (A6-0065/2004), A. keďže Bulharsko je súčasťou prebiehajúceho nezvratného procesu rozširovania, ktorý je otvorený pre všetkých, B. keďže prístupový proces musí byť založený na princípe "vlastných zásluh" a časový harmonogram pristúpenia Bulharska nie je spätý s prístupovým procesom ostatných kandidátskych krajín, a keďže Bulharsko by preto malo pristúpiť k EÚ na základe samostatnej zmluvy o pristúpení, C. keďže Bulharsko plynulo napreduje na ceste k pristúpeniu k Európskej únii, pričom predbežne uzavrelo všetkých 31 negociačných kapitol a uberá sa preto správnym smerom na ceste, ktorá sa zavŕši pristúpením v januári 2007, 1. víta prijaté závery Európskej komisie, v ktorých sa uvádza, že Bulharsko úspešne pokračuje v plnení kodanských politických kritérií, že sa opäť výrazne zlepšili jeho hospodárske štruktúry a výkon, a že zosúlaďovaním a plnením záväzkov Bulharsko smeruje k pristúpeniu v rámci navrhovaného časového rámca; 2. dôrazne podporuje pokračujúcu reformu verejnej správy v Bulharsku a úpravu zákona o štátnej službe, ktorá posilňuje princíp zásluh; 3. víta smerovanie výrazne zvýšených zdrojov do reformy súdnictva a vyzýva na vykonanie ďalších posilnených opatrení na boj proti organizovanému zločinu a korupcii, ako aj obchodovaniu s ľuďmi; nalieha na bulharské orgány, aby vykonali účinné opatrenia na zamedzenie zneužívania moci zo strany štátnych úradov vo vzťahu k osobám, ktoré vstupujú na územie Bulharska, alebo ním prechádzajú; vyzýva Bulharsko, aby ďalej vyvíjalo úsilie s cieľom zlepšiť podmienky osôb držaných v policajnej väzbe prostredníctvom primeraných školení pre policajtov; 4. vyzýva Bulharsko, aby prostredníctvom vytvorenia spoľahlivej databázy pre zneužité a hľadané osoby ako aj spoľahlivého systému ochrany svedkov vyvinulo ďalšie účinné snahy na zamedzenie obchodovania s ľuďmi, predovšetkým so ženami a deťmi; 5. vyjadruje uznanie Bulharsku za jeho úsilie o rozvoj rámca na riešenie problémov, ktoré sa dotýkajú menšín; vyzýva Bulharsko, aby sa za podpory rozsiahlejších cielených opatrení Európskej komisie rozhodne usilovalo o urýchlenie integrácie Rómov do spoločnosti, najmä prostredníctvom ustanovenia príležitostí na vzdelávanie a pracovných príležitostí, zlepšených životných podmienok a prístupu k zdravotníckej starostlivosti a plánovaniu rodičovstva, pričom bude súčasne uznávať potrebu, aby sa Rómovia v rámci týchto oblastí sami chopili zodpovednosti; 6. víta pokrok v oblasti starostlivosti o deti, ale zároveň požaduje objasnenie a posilnenie ministerských právomocí v rámci samostatného úradu s dostatočnými zdrojmi, väčšiu transparentnosť v systéme medzinárodnej adopcie a výrazné zlepšenie situácie detí umiestnených v inštitúciách a osobitných školách; vyzýva Bulharsko, aby venovalo osobitnú pozornosť situácii osôb umiestnených orgánmi verejnej moci v domovoch pre dospelých s mentálnym postihnutím; 7. podporuje závery Komisie, v ktorých sa uvádza, že Bulharsko je fungujúcim trhovým hospodárstvom a vyslovuje pochvalu za trvalý rast HDP v tejto krajine, výrazné zníženie miery nezamestnanosti a rekordnú úroveň zahraničných priamych investícií, pričom konštatuje, že nezamestnanosť je stále vysoká, mnoho ľudí neočakáva zlepšenie svojej ekonomickej situácie a odliv vysokokvalifikovaných ľudí do zahraničia, ako aj nízka mobilita miestnych pracovných síl spôsobuje nedostatok pracovných síl v niektorých kľúčových odvetviach; 8. vyjadruje uznanie Bulharsku v jeho úsilí o vytváranie administratívnych kapacít na vykonávanie acquis a konštatuje, že sa nachádza na ceste skorého zavŕšenia požadovanej transpozície legislatívy; 9. poukazuje na skutočnosť, že celková predvstupová finančná pomoc poskytnutá Bulharsku v rokoch 2000 - 2004 dosiahla výšku 178 miliónov eur ročne od Phare, 57,6 miliónov eur od SAPARD a od 93 do 127 miliónov od ISPA; podporuje rozhodnutie o poskytnutí dodatočného financovania prostredníctvom Phare vo výške 550 miliónov eur pre obdobie rokov 2000 - 2009 na pomoc pri vyraďovaní jadrovej elektrárne v Kozloduji z prevádzky; 10. vyzýva Komisiu na zlepšenie účelného využívania a hospodárenia s finančnými prostriedkami Spoločenstva, aby sa využívali čo najefektívnejšie; 11. uisťuje Bulharsko, že Európsky parlament bude pokračovať v monitorovaní jeho ďalšieho pokroku v prípravách na pristúpenie; 12. vyzýva Radu a Komisiu, aby ocenili pokrok a úspechy Bulharska v jeho prípravách tým, že umožnia zachovať princíp "vlastných zásluh" a uzavrieť zmluvu o pristúpení čo najskôr v roku 2005, pokiaľ možno začiatkom jari, čím sa umožní zachovanie časového plánu ratifikácie a pristúpenie Bulharska k 1. januáru 2007; 13. vyzýva Radu a Komisiu, aby po uzavretí zmluvy o pristúpení preskúmali možnosti zvýšenia predvstupovej finančnej pomoci; 14. vyjadruje hlboké znepokojenie nad závažnou situáciou bulharských a palestínskych zdravotníkov, ktorí boli v roku 1999 zatknutí ako podozriví z trestného činu, a ktorým bol 6. mája 2004 udelený trest smrti; je presvedčený o tom, že Líbya môže ešte pred odvolacím konaním dospieť na základe opätovného posúdenia predložených dôkazov k záveru, že by sa ich čo najskorším prepustením učinilo zadosť spravodlivosti; 15. poveruje svojho predsedu, aby toto uznesenie postúpil Rade, Komisii a vláde a parlamentu Bulharska. --------------------------------------------------